Det var det hele værd at tage herop, siger vejlenseren.

Thomas Hove Mikkelsen spærrer øjnene op. Det er nemlig ikke hvilken som helst dag. Det er dagen, hvor han som en af de første, skal prøve den nye Plusbus i Aalborg. Han er med egne ord en rigtig stor busnørd og har været busfanatiker i 20 år. - Det er mere en livsstil, end det er et transportmiddel for mig, siger han. Thomas Hove Mikkelsen er taget hele vejen fra Vejle til Aalborg for at mærke oplevelsen af at køre i den nye bus. Han stiger på ved Kennedy Arkaden i Aalborg efter 30 minutters venten. Efter bare få minutters kørsel kan han ikke skjule sin begejstring for det store køretøj. - Det her er den mest specielle bus i Danmark. Der er bedre komfort i den her, end hvad jeg har oplevet i de almindelige busser, der er her. Indretningsmæssigt synes jeg også, at bussen er meget lysere og venligere, siger han begejstret. Se hele indslaget herunder: Den 25 meter lange Plusbus testkøres i dag og de to kommende søndage. Den kommer til at køre på en 12 kilometer strækning mellem Væddeløbsbanen og til Nyt Aalborg Universitetshospital. Der er plads til lidt over 150 passagerer. Ændringer med ny bus Når de skal tjekke ud af bussen, kommer det til at foregå ude på busholdepladsen. Som noget nyt skal de medrejsende samtidig stige på ved indgangen i midten eller bagerst i bussen, og det kræver lidt tilvænning. - Det er gået fantastisk godt. Selvfølgelig står der nogen heroppe ved fordøren. Men de bliver lige vist ned, så de kan komme med bussen nede ved midterdøren, siger Ann Hesseldahl Mikkelsen, der er buschaufføren, som har fået fornøjelsen af at køre de første testture. Den garvede chauffør ser meget frem til at køre rundt i bussen, men hun ærgrer sig lidt over, at hun ikke længere kommer til at hilse på passagererne ved indgangen forrest i bussen. - Det kan være lidt træls, fordi vi mister det der sociale, vi havde med passagerne. De kunne få et smil af os, og vi kunne få et smil af dem, siger hun. Ligesom Thomas Hove Mikkelsen er hun dog særdeles begejstret for den nye Plusbus. Ved endestationen i Aalborg Øst får han foreviget oplevelsen med et par fotos, inden han kommer med sin dom. - Det var det hele værd at tage herop. Jeg synes, det er et fantastisk køretøj. Stille, dejligt og glidende i trafikken, man hører ingen støj. Det er en helt anden oplevelse, end de dieselbusser, der har kørt før, siger han. Bussen bliver officielt sat i drift 23. september.